শামসুজ্জামান খান: এটা আরো অনেক পরের ব্যাপার। একটা নেগেটিভ ব্যাপারকে আমি পজিটিভ ব্যাপারে পরিণত করেছি। প্রথম দিকে লোকসাহিত্যের প্রতি লেখালেখিতে আমার মোটেও আগ্রহ ছিল না। আমি যেহেতু গ্রামে বড় হয়েছি, স্কুল পর্যন্ত পড়েছি, আমাদের লোক-সংস্কৃতি, যেমন যাত্রা, জারি, সারি এসব আমি অনেক শুনেছি। কিন্তু এই নিয়ে সাহিত্য করব এরকম কোনো আগ্রহ আমার ছিল না। জগন্নাথ কলেজ থেকে পাশ করার পর প্রথম চাকরি হলো আমার, এম এ পাশ করার আগেই, মুন্সিগঞ্জ হরগঙ্গা কলেজে। যেহেতু বাংলায় অনার্স ছিল তাই দরখাস্ত পাঠিয়েছিলাম। তো রেজাল্টা বের হলো। পাশ করলাম। ওখানে যখন চাকরি করছি, চারমাস হয়েছে, তখন জগন্নাথ কলেজ থেকে ফোন পেলাম। আমার পিয়ন এসে বলছে, স্যার, আপনার সাথে অজিত কুমার গুহ ফোনে কথা বলতে চান। আমি ফোনে বললাম, স্যার, আদাব স্যার। আমাকে ফোন করেছেন কী জন্য? বলে, জামান তুমি কি আজকে সন্ধ্যায় জগন্নাথ কলেজে জয়েন করতে পারবে? আমি বললাম যে, আপনি বললে অবশ্যই পারব। তখন আমাদের প্রিন্সিপাল, আব্দুল্লাহ আবু সায়ীদ সাহেবের আব্বা, আযীমউদ্দিন আহমদ, উনার কাছে গেলাম। বললাম যে, আমাকে তো জগন্নাথ কলেজে আজকে জয়েন করতে বলছেন অধ্যাপক অজিত কুমার গুহ স্যার, তো আপনি আমাকে স্যার অনুমতি দেন। বললেন, অনুমতি দিচ্ছি তবে একটা নোটিশ দিতে হবে। আপনি একমাস এখানে থেকে তারপর যাবেন। তো তখন যেটা ঘটল, সেটা হলো, আমি একটা দরখাস্ত দিলাম। ওখানে সারাদিন ক্লাশ নিয়ে সন্ধ্যাবেলায় চলে আসি জগন্নাথ কলেজে। মাত্র দেড় ঘণ্টা সময় লাগত। এসে জগন্নাথ কলেজে ক্লাশ করি। আবার দিনে গিয়ে হরগঙ্গায় থাকতাম। পুরো একটা মাস আমাকে এইভাবে দুই কলেজে চাকরি করতে হলো। তো জগন্নাথ কলেজে ঢুকেছি, অজিত বাবু বলেছেন বটে, তবে ওখানে একটা নিয়ম ছিল। শিক্ষক নিয়োগের ক্ষেত্রে শুধু সার্টিফিকেট দেখলেই হবে না, তিনি পড়াতে পারেন কি না এটা দেখতে হবে। এবং পরীক্ষা নেয়ার জন্য ক্লাশে গিয়ে বসে থাকবেন অধ্যক্ষ সাহেব নিজে, অধ্যক্ষ তখন সাইদুর রহমান সাহেব, বিখ্যাত দার্শনিক, উনি বসে থাকবেন, বাংলা বিভাগের প্রধান হিসেবে অজিত বাবু বসে থাকবেন, ভাইস প্রিন্সিপাল বজলুর রহমান বসে থাকবেন। এবং ছাত্রদের প্রতিও নির্দেশ দেয়া থাকে যে তোমরা স্যারকে একটু ডিস্টার্ব করবে, স্যার ম্যানেজ করতে পারে কি না আমরা দেখব। তো ছাত্ররা ফ্লোরে পা ঘঁষাঘঁষি করছে, গলা খাকারি দিচ্ছে, নানা রকম তালবাহানা করছে। আমি ক্লাশ নিলাম। এক ক্লাশে ৩৩৩ জন ছাত্র। এতবড় ক্লাশ! ক্লাশ নেয়ার পরে ওনারা তিনজনই বললেন, ভালো করেছ। তোমাকে আমরা নিতে যাচ্ছি। এইভাবে জগন্নাথ কলেজে ঢুকলাম। ওখানে আমি চাকরি করেছি অত্যন্ত আনন্দের সাথে। অজিত কুমার গুহ স্যার ছিলেন আমাদের হেড অব দ্য ডিপার্টমেন্ট, হাসান হাফিজুর রহমান স্যার ছিলেন তখন, আলাউদ্দিন আজাদ স্যার তখন চলে গেছেন। আব্দুল কাদির সাহেব আছেন। শওকত আলী সাহেব ছিলেন। মির্জা হারুন-অর-রশীদ ছিলেন। তার সামান্য কিছু পরে এলেন রাহাত খান। তারপর এলেন আখতারুজ্জামান ইলিয়াস। মাহবুব তালুকদার ছিল। সৈয়দ আব্দুল হাদী ছিল। আজহারুল ইসলাম ভূঁঞা, এরা তখন ওই সময় ছিলেন। বেশ একটা ভালো সময় কাটত। আর প্রায়ই অজিত কুমার গুহ তার বাড়িতে আমাদের খেতে যেতে বলতেন। অনীল নামে একটা কাজের লোক ছিল তার বাড়িতে। আমরা গেলেই বলতেন, অনীল, জামান আজকে খাবে, ওর জন্য রান্না করো।